**Iarna**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Afară ninge-ntruna,

pe geamuri, flori de gheaţă,

în noapte-apar castele,

pe munţi ascunşi în ceaţă.

În albe blănuri iarna

s-a-nveşmântat sfioasă,

în juru-i roiesc fulgii,

facând-o mai frumoasă.

Îi suflă vântu-n plete

şi faţa îi dezmiardă,

crăiasă a zăpezii,

tronând în noaptea albă.

Ce peisaj feeric,

iată-l pe Moş Crăciun,

cu sacul plin de daruri

porneşte iar la drum.

Copii cuminţi visează,

dorinţe se-mplinesc,

sub bradul plin de globuri

cadouri strălucesc.

Ce cald e în odaie,

miroase-a cozonac,

în oală fierb sarmale,

friptura-i la proţap.

Pe străzi s-aud colinde,

urări de voie bună,

şi-n noaptea minunată

petrecem împreună.

E sărbătoarea lumii,

azi. s-a născut Cristos,

din inimi se revarsă

al dragostei prinos.